ತಾಯಿಯ ಪಕ್ಕ ಮಲಗಿದ್ದ 16 ದಿನದ ಮಗುವನ್ನ ಹೊತ್ತೊಯ್ದ ಮಂಗ!

ಭುವನೇಶ್ವರ: ತಾಯಿಯ ಪಕ್ಕ ಮಲಗಿದ್ದ 16 ದಿನಗಳ ಮಗುವನ್ನು ಕೋತಿಯೊಂದು ತೆಗೆದುಕೊಂಡು ಹೋಗಿರುವ ಘಟನೆ ಒರಿಸ್ಸಾದ ಕಟ್ಟಕ್ ಜಿಲ್ಲೆಯಲ್ಲಿ ಶನಿವಾರ ನಡೆದಿದೆ.

ಕಟ್ಟರ್ ಜಿಲ್ಲೆಯ ತಲಾಬಸ್ತ ಗ್ರಾಮದ ಮಹಿಳೆಯೊಬ್ಬರು ಶನಿವಾರ ತಮ್ಮ 16 ದಿನಗಳ ಮಗುವನ್ನು ಮನೆಯಲ್ಲಿ ಮಲಗಿಸಿಕೊಂಡಿದ್ದ ವೇಳೆ ಈ ಘಟನೆ ನಡೆದಿದೆ. ಘಟನೆಯ ಕುರಿತು ಗ್ರಾಮಸ್ಥರು ತಕ್ಷಣ ಅರಣ್ಯ ಇಲಾಖೆ ಹಾಗೂ ಪೊಲೀಸರಿಗೆ ಮಾಹಿತಿ ನೀಡಿದ್ದರು. ಮಗುವಿನ ರಕ್ಷಣಾ ಕಾರ್ಯಾಚರಣೆ ವೇಳೆ ಮಗುವಿನ ಮೃತ ದೇಹ ಬಾವಿಯೊಂದರಲ್ಲಿ ಪತ್ತೆಯಾಗಿದೆ.

ತಾಯಿ ತನ್ನ ಮಗುವಿನ ಪಕ್ಕ ಮಲಗಿದ್ದ ವೇಳೆ ಮನೆ ಒಳ ಪ್ರವೇಶಿಸಿದ್ದ ಕೋತಿಯೊಂದು ಕ್ಷಣ ಮಾತ್ರದಲ್ಲಿ ಮಗುವನ್ನು ತೆಗೆದುಕೊಂಡು ಹೋಗಿತ್ತು. ಇದನ್ನು ಕಂಡ ತಾಯಿ ಸ್ಥಳೀಯರ ಸಹಾಯ ಪಡೆಯಲು ಕಿರುಚಿಕೊಂಡಿದ್ದರು, ಬಳಿಕ ಮಗುವಿನ ಪತ್ತೆಗಾಗಿ ಪೊಲೀಸರು ಸತತ ಕಾರ್ಯಾಚರಣೆ ನಡೆಸಿದ್ದರು.

ಕಳೆದ ಕೆಲ ದಿನಗಳ ಹಿಂದೆ ಇದೇ ಗ್ರಾಮದಲ್ಲಿ ಕೋತಿಗಳಿಂದ ದಾಳಿಗೆ ಒಳಗಾಗಿ ಕೆಲ ಗ್ರಾಮಸ್ಥರು ಗಾಯಗೊಂಡಿದ್ದರು. ಈ ಕುರಿತು ಅರಣ್ಯ ಇಲಾಖೆಗೆ ದೂರು ನೀಡಿದ್ದರು ಯಾವುದೇ ಕ್ರಮಕೈಗೊಂಡಿರಲಿಲ್ಲ. ಸದ್ಯ ಅರಣ್ಯ ಇಲಾಖೆ ವಿರುದ್ಧ ಸ್ಥಳೀಯರು ಆಕ್ರೋಶ ವ್ಯಕ್ತಪಡಿಸಿದ್ದಾರೆ.